Helsingin yliopisto ja Aalto-yliopisto ilmoittivat 1300 työpaikan vähentämisestä. Millaisia vaikutuksia tällaisella määrällä on Suomelle? Tästä aamu-tv:ssä keskustelivat oikeushistorian professori Jukka Kekkonen ja Aalto-yliopiston rehtori Tuula Teeri. Keskusteluun osallistui myös opetusministeri Sanni Grahn-Laasonen.

Hallituksen tekemät leikkaukset korkeakoulujen rahoitukseen ovat poliittis-ideologinen valinta, johon liittyy myös kysymys lukukausimaksuista, sanoo Helsingin yliopiston oikeushistorian professori Jukka Kekkonen.

Kekkonen ja Aalto-yliopiston rehtori Tuula Teeri sanoivat Ylen aamu-tv:ssä voivansa hyväksyä lukukausimaksujen perimisen EU- ja ETA-alueen ulkopuolelta tulevilta opiskelijoilta. Kekkosen mukaan asiassa on kuitenkin kyse "paljon enemmästä".

– Tässä on kysymys siitä, ujutetaanko näitä [lukukausimaksuja] Suomen ja EU:n kansalaisille jatkossa, Kekkonen sanoo.

Kokoomuksen kansanedustaja Juhana Vartiainen ehti jo väläyttää suomalaisten opiskelijoiden lukukausimaksuja viime viikolla Twitterissä (siirryt toiseen palveluun). Vartiaisen mukaan lukukausimaksut myös edistäisivät Suomen koulutusvientiä.

Kekkonen pelkää, että keskustelunavaus johtaa konkreettisiin toimiin lähitulevaisuudessa.

– Itse näen nämä avaukset tällaisina koepalloina. Hyvin usein valitettavasti viimeisten hallitusten aikana on käynyt sillä tavalla, että koepalloista tulee muutaman vuoden kuluttua totta.

Helsingin yliopisto alkaa ensi vuonna periä EU- ja ETA-alueen ulkopuolisilta opiskelijoilta 10 000–25 000 euron lukuvuosimaksuja. Lappeenrannan teknillisessä yliopistossa maksuksi tulee 10 000 euroa lukuvuodelta.

Teeri: Parhailta leikataan liian rajusti

Aalto-yliopiston Tuula Teerin mielestä hallituksen leikkaukset kohdistuvat suhteettoman kovaa Suomen parhaisiin yliopistoihin. Teerin mukaan se laskee Suomen tieteen tasoa kokonaisuudessaan.

– Nyt otetaan suhteettoman suuri osuus niiltä yliopistoilta, jotka ovat Suomessa kansainvälisesti kilpailukykyisiä, Teeri sanoo.

Helsingin yliopisto on ilmoittanut vähentävänsä koulutusleikkausten seurauksena kahdessa vuodessa lähes tuhat työntekijää. Heistä irtisanottavia on 570. Aalto-yliopisto taas vähentää reilut 300 työntekijää, joista 188 irtisanomisilla.